Partitoppen køber ikke idéen om øget indvandring

- Fri indvandring skaffer ikke flere offentligt ansatte. Forslaget vil fuldstændig smadre den udlændingepolitik, som Venstre vandt folketingsvalgene på i 2001 og 2005. Det siger Venstres politiske ordfører, Troels Lund Poulsen, til et forslag fra otte unge V-folketingskandidater. De ønsker enten fri indvandring eller som minimum at sænke kravet til mindsteindtægt fra 450.000 kroner til 300.000 kroner for at få et jobkort med adgang til Danmark. Forslaget indgår i flere idéer om at forny partiprogrammet. En af de unge er Karsten Lauritzen, der er folketingskandidat i Hjørring-kredsen. - Selv i Nordjylland, hvor vi har tradition for en høj arbejdsløshed, er der altså områder, hvor vi mangler folk, for eks. i plejesektoren. Og det er desværre ikke folk, som tjener en halv million om året. Det problem kan løses ved at lade flere komme til landet, siger Karsten Lauritzen til DR Nordjylland. /ritzau/